Illum il-Grupp Intergovernattiv ta' Esperti dwar it-Tibdil fil-Klima (IPCC) ħareġ ir-Rapport Speċjali tiegħu dwar l-impatt tat-tibdil fil-klima fuq l-oċeani u l-krijosfera - il-partijiet iffriżati tal-pjaneta tagħna. Ir-rapport jipprovdi lil dawk li jfasslu l-politika fin-dinja kollha bażi xjentifika b'saħħitha għall-isforzi tagħhom biex jimmodernizzaw l-ekonomija, jindirizzaw it-tibdil fil-klima u l-impatti tiegħu fuq l-oċeani, jippromwovu l-iżvilupp sostenibbli u jeqirdu l-faqar. Il-Kummissarju għall-Azzjoni Klimatika u l-Enerġija Miguel Arias Cañete, il-Kummissarju għall-Ambjent, l-Affarijiet Marittimi u s-Sajd Karmenu Vella u l-Kummissarju għar-Riċerka, ix-Xjenza u l-Innovazzjoni Carlos Moedas jilqgħu r-rapport, filwaqt li jqisuh bħala appell għall-komunità globali biex tindirizza mill-aktar fis possibbli t-tibdil fil-klima u l-impatti tiegħu fuq l-oċeani. “Il-konklużjonijiet ta' dan ir-rapport il-ġdid huma ċari: it-tisħin globali kkaġunat mill-bniedem qed jibdel l-oċeani tagħna drastikament. Qed jisħnu, isiru aktar aċidużi, u fihom inqas ossiġenu. Il-livelli tal-baħar qed jiżdiedu b'rata aktar mgħaġġla minn dik prevista. L-effetti ta' dawn it-tibdiliet fl-ambjent huma devastanti għall-ekosistemi marini fraġli bħal pereżempju l-iskolli tal-qroll, il-qigħan tal-algi jew il-foresti tal-għeneb il-baħar. Is-sigurtà tal-ikel tan-nies li jiddependu fuq is-sajd hija f'riskju. Il-komunitajiet kostali se jkollhom jiffaċċjaw avvenimenti estremi aktar frekwenti, bħal pereżempju mewġiet ta' sħana marittima u għargħar. Madankollu, oċeani b'saħħithom jistgħu jipprovdu xi wħud mis-soluzzjonijiet għat-tibdil fil-klima billi jassorbu l-biċċa l-kbira tas-sħana u tad-CO2 żejda prodotti mis-soċjetà moderna tagħna, u billi jipprovdu ikel sostenibbli u enerġija rinnovabbli. L-oċeani jistgħu jibqgħu b'saħħithom biss jekk nillimitaw it-tisħin globali għal 1.5°C. Għalhekk l-UE tkompli tħeġġeġ implimentazzjoni ambizzjuża tal-Ftehim ta' Pariġi. F'Novembru 2018, l-UE diġà ppreżentat l-istrateġija tagħha biex sal-2050 issir ekonomija newtrali f'termini ta' emissjonijiet tal-karbonju u dan ir-rapport huwa appell urġenti ieħor għal azzjoni, li juri kemm huwa importanti li wieħed jipproċedi mingħajr eżitazzjoni f'dik id-direzzjoni. Barra minn hekk l-UE diġà qed tieħu azzjoni biex tindirizza r-rabta bejn it-tibdil fil-klima u l-oċeani permezz tal-istrateġija tagħha tal-Governanza tal-Oċeani. Il-Kummissjoni nediet ukoll Missjoni ta' Riċerka u Innovazzjoni dwar l-Oċeani b'Saħħithom biex tagħti s-soluzzjonijiet għall-konservazzjoni ta' dawn l-ekosistemi prezzjużi. Dan ir-rapport tal-IPCC jagħtina l-fatti inkontestabbli, l-evidenza xjentifika, ta' kif il-klima tagħna qed tinbidel u kif taffettwa lil kull wieħed minna. Hija r-responsabbiltà tagħna bħala politiċi biex insarrfu dawn il-fatti f'azzjoni.” Kuntest Dwar l-UE, it-tibdil fil-klima u l-oċeani Skont il-Ftehim ta' Pariġi dwar il-Klima, l-UE impenjat ruħha biex sal-2030 tnaqqas l-emissjonijiet tal-gassijiet b'effett ta' serra b'mill-inqas 40 %. Dan huwa investiment fil-prosperità tagħna u fis-sostenibilità tal-ekonomija Ewropea. L-UE stabbilixxiet qafas regolatorju modern u avvanzat għat-tranżizzjoni lejn enerġija nadifa, filwaqt li wettqet l-objettiv tal-Kummissjoni ta' Juncker biex l-UE tkun mexxejja dinjija f'termini ta' sorsi ta' enerġija rinnovabbli u biex l-effiċjenza fl-enerġija tingħata prijorità. Pereżempju, sal-2030, 32 % tal-konsum tal-enerġija tal-UE se jiġi minn sorsi ta' enerġija rinnovabbli. Saħansitra, b'dawn il-miżuri attwalment fis-seħħ, l-UE hija mistennija li taqbeż din il-mira u tnaqqas l-emissjonijiet tagħha b'45 %. Dan jinkludi l-enerġija mill-oċeani, mir-riħ, mill-mewġ jew mill-marea. L-UE hija l-mexxejja globali fit-teknoloġiji tal-enerġija mill-oċeani. Miżuri oħrajn marbuta mal-klima u mal-oċeani jinkludu l-istabbiliment taż-Żoni Marini Protetti (MPAs). L-MPAs jappoġġaw l-adattament għat-tibdil fil-klima u l-mitigazzjoni tiegħu filwaqt li jipprovdu servizzi oħra tal-ekosistema. Jipproteġu l-ħabitats kostali (l-iskolli tal-qroll, il-mangrovji, l-artijiet mistagħdra), inaqqsu l-esponiment tal-bniedem għar-riskji tat-tibdil fil-klima u jaġixxu bħala infrastruttura naturali (eż. għall-protezzjoni kontra l-maltempati). Fl-2018, l-UE kisbet il-mira tan-NU biex tipproteġi 10 % tal-ilmijiet tagħha bħala MPA, sentejn qabel l-iskadenza tal-2020. Dwar l-IPCC Il-Grupp Intergovernattiv ta' Esperti dwar it-Tibdil fil-Klima (IPCC) huwa l-korp tan-NU responsabbli għall-valutazzjoni tax-xjenza relatata mat-tibdil fil-klima. Ir-rapporti tiegħu huma prinċipalment ibbażati fuq letteratura xjentifika u teknika evalwata bejn il-pari u ppubblikata u jiġbru flimkien mijiet ta' esperti ewlenin mid-dinja kollha. Għal Aktar Informazzjoni Il-Grupp Intergovernattiv ta' Esperti dwar it-Tibdil fil-Klima (l-IPCC) Ħolqa għar-rapport Pjaneta Nadif għal Kulħadd: strateġija fit-tul li tinsab fuq is-sit web Europa, li tinkludi t-test tal-Komunikazzjoni tal-Kummissjoni Strateġija dwar il-Governanza tal-Oċeani Aktar informazzjoni dwar ir-riċerka tal-UE u l-klima